שמונת השנואים

"פרק ראשון: הכרכרה האחרונה לרד רוק"

כרכרת נוסעים רתומה לסוסים עושה דרכה במרחבים המושלגים של ויומינג, עד אשר היא נעצרת כאשר אדם זר חוסם את דרכה. אדם זה הוא מייג'ור מרקוז וורן (סמואל ל. ג'קסון), אפרו-אמריקאי שלחם בצבא האיחוד בעת מלחמת האזרחים האמריקנית, ובסיומה משמש כצייד ראשים. הוא מבקש טרמפ מעגלון הכרכרה, מאחר שסוסו שבק חיים והוא נושא עמו שלוש גופות של פושעים אותם עליו להביא לעיירה קטנה סמוכה בשם רד רוק. העגלון או. בי. (ג'יימס פרקס) מפנה אותו אל הנוסע שבכרכרה, שכן הוא שילם לו עבור נסיעה פרטית. וורן פונה אל הנוסע - ג'ון רות' (קורט ראסל). לאחר חילופי דברים בין השניים, וורן מגלה כי רות' הוא צייד ראשים המוביל עמו את הפושעת דייזי דומרגו (ג'ניפר ג'ייסון לי), שעל ראשה יש פרס של 10,000 דולר, לעיירה רד רוק, שם היא צפויה להיתלות. רות' מסכים לקחת עמו ועם דייזי בכרכרה את וורן, ואת שלוש הגופות שאיתו. במהלך הנסיעה מתגלה כי וורן היה ידיד לעט של הנשיא אברהם לינקולן, ואף נושא איתו מכתב ממנו. רות' מבקש לקרוא את המכתב, ובזמן הקריאה דומרגו יורקת על המכתב. מעשה זה מוביל את וורן להכות את דומרגו, ובטעות הוא פוגע גם ברות'.

"פרק שני: בן של יונה"

בהמשך הדרך, הארבעה פוגשים בכריס מניקס (וולטון גוגינס), איש הקונפדרציה והדרום בעל דעות גזעניות, המציג עצמו כמי שעתיד להתמנות לשריף של רד רוק. מניקס אף הוא איבד את סוסו, הוא משכנע את רות' החשדן לאסוף אותו כטרמפיסט, כשהוא מאיים עליו שאם לא יסכים הוא יואשם בהפקרה למוות של השריף. מניקס מספר לרות' כי וורן ברח ממחנה שבויים של הקונפדרציה ובמהלך בריחה ממנו, שרף למוות עשרות חיילי קונפדרציה ושבויים מצבא האיחוד כאחד. בעקבות מעשהו יצא על ראשו פרס כספי עצום שהביא צעירים רבים מהדרום לנסות ולתפוס אותו.

"פרק שלישי: חנות הסדקית של מיני"

הכרכרה ונוסעיה עוצרים בפונדק של מיני לצורך מחסה מפני סופת שלגים. בפונדק הם פוגשים את אוסוולדו מוברי (טים רות') המציג עצמו כתליין של העיירה, את המקסיקני בוב (דמיאן ביצ'יר) המציג עצמו כמי שמיני השאירה אותו להשגיח על הפונדק בעת היעדרה, את הקאובוי ג'ו גייג' (מייקל מדסן), ואת הגנרל הזקן סנפורד סמית'רס (ברוס דרן), שהיה מפקד בצבא הקונפדרציה. בזמן ארוחת הערב מתגלה כי המכתב מלינקולן מזויף ווורן אף מודה בכך. רות' חושד בחבורה שבפונדק וחושש שמא מישהו מהם נמצא שם על מנת לשחרר את דייזי ועל כן מפרק אותם מנשקם. וורן מתעמת ומתגרה בגנרל, תוך שמספר לו כי התעלל בבנו מינית והרגו לאחר שזה ניסה ללכוד אותו על מנת לזכות בפרס. הגנרל מנסה לירות בוורן שציפה לכך ובתגובה הורג אותו.

"פרק רביעי: לדומרגו יש סוד"

במהלך העימות בין וורן לבין הגנרל, קנקן הקפה מורעל על ידי דמות מסתורית, מבלי שאף אחד שם לב לכך - למעט דייזי, ששומרת על זהות אותו אדם בסוד. רות' ונהג הכרכרה שלו לוגמים מהקפה, וזמן קצר לאחר מכן הם מתים בייסורים. וורן תופס פיקוד ומאיים על כל הנוכחים מלבד מניקס השריף, הוא סומך עליו ואף מפקיד אקדח בידו, שכן גם הוא עמד לשתות מהקפה רגע לפני שרות' התמוטט ומת. וורן ומניקס משתפים פעולה, זאת על אף האיבה בין השניים על רקע מוצאם. וורן הורג את בוב, אך ממשיך לחשוד שמוברי וגייג' משתפים איתו פעולה. גייג' מתוודה שהרעיל את הקפה, אך בטרם וורן או מנקיס מספיק לפעול - ירייה שמגיעה מתחת לרצפה פוצעת אנושות את וורן באשכיו.

"פרק חמישי: ארבעת הנוסעים"

בפלאשבק אל העבר, מתברר כעת (לצופים) כי בוב, ליטל מן וגייג' אינם מי שהציגו עצמם, אלא חברים בכנופיית פושעים ידועה לשמצה בראשותו של ג'ודי דומרגו (צ'נינג טייטום), אחיה של דייזי. קודם לבואו של רות' לחנות, הם רצחו את כל אנשי הפונדק וחיכו לשעת כושר על מנת לשחרר את דייזי ולהצילה מהגרדום. בעוד שלושה מהנוסעים העמידו פנים שהם לקוחות בחנות, ג'ודי התחבא במרתף שמתחת לחנות. הפושעים החליטו להשאיר בחיים את הגנרל, במטרה להציג את המרמה כיותר אמינה.

"הפרק האחרון: גבר שחור, גהנום לבן"

דייזי מנסה לשכנע את השריף לבגוד בוורן באמצעות סיפור על עוד חברי כנופיה (לכאורה) שיינקמו בשריף, אם הוא לא יהרוג את וורן ויעזור לה. השריף בוחר להישאר נאמן לוורן ועל ערש הדווי הם מצליחים להרוג את כל חברי הכנופיה. את דייזי עצמה הם בוחרים לא להרוג בירייה אלא לתלות כפי שהבטיח לה רות' שיהיה גורלה. וורן ומניקס קוראים על ערש דווי את המכתב המזויף מלינקולן.

פיתוח

קוונטין טרנטינו הכריז על הפרויקט הקולנועי הבא שלו בנובמבר 2013 והכריז שמדובר במערבון. בינואר 2014 אישר כי מדובר במערבון בשם "The Hateful Eight" ("שמונת השנואים"), כשהשם מתייחס למערבון הקלאסי "שבעת המופלאים" ("The Magnificent Seven") מ-1960 (שהתבסס על "שבעת הסמוראים" של אקירה קורוסאווה). בדיווחים שונים נטען כי טרנטינו כבר השלים את הטיוטה הראשונה לתסריט כשבמקביל, דווח כי תהליך הליהוק יצא לדרכו - כשעל הכוונת השחקן האוסטרי כריסטוף ואלץ, שהופיע בשני סרטיו האחרונים ("ממזרים חסרי כבוד" ו"ג'אנגו ללא מעצורים") וזכה על שניהם בפרס האוסקר לשחקן המשנה, אלא שדווח לבסוף שהוא לא ישתתף בצילומי הסרט בשל אילוצי לוחות זמנים.
טרנטינו אמר כבתחילה חשב לעשות סרט המשך לסרטו הקודם "ג'אנגו ללא מעצורים", אך בסוף החליט לעשות סרט עצמאי.
זמן קצר לאחר הדיווחים הללו, טרנטינו הצהיר כי בשל דליפת התסריט בידי סוכני שחקנים, אשר להם העביר את התסריט, הוא שוקל שלא להפיק את הסרט אלא להפכו לספר. זמן קצר לאחר מכן פורסם כי טרנטינו שוקל בכל זאת להפוך את התסריט לסרט.
בנובמבר 2014 חשפה חברת ההפצה The Weinstein Company את רשימת השחקנים המלאה של הסרט, כשבאותו החודש החלו ההכנות לצילומים.

צילומים

במאי 2014 הודיע טרנטינו כי צילומי הסרט יתחילו בנובמבר 2014 במדינת ויומינג שבה גם מתרחשים אירועי הסרט. בסופו של דבר צילומי הסרט החלו בדצמבר 2014 בטליורייד שבמדינת קולורדו, אם כי The Weinstein Company הודתה בכך רק בינואר 2015.

שיווק

באפריל 2014 טרנטינו הוביל הקראה חיה של התסריט המודלף באולם קולנוע בלוס אנג'לס. לאחר מכן טרנטינו טען כי הוא כותב שתי טיוטות חדשות לתסריט עם סוף שונה. בעת ההקראה הצטרפו אליו השחקנים סמואל ל. ג'קסון, קורט ראסל, אמבר טמבלין, ג'יימס פרקס, וולטון גיגינס, ברוס דרן, טים רות' ומייקל מדסן.
ביולי 2014 טרנטינו הופיע בפטיבל קומיקון ואישר כי בכוונתו לביים את הסרט וכי הוא עובד על טיוטה שלישית לתסריט הסרט. באותו הזמן פורסמה הכרזה הראשונה לסרט ובאוגוסט 2014 אושר כי ישוחרר גם טיזר טריילר באורך 1:40.
הטריילר הראשון לסרט נחשף בבכורת הסרט "עיר החטאים 2: עלמה להרוג", ב-23 באוגוסט 2014.

פרסים והערכה

הסרט זכה בפרס גלובוס הזהב ובפרס אוסקר לפסקול הטוב ביותר (אניו מוריקונה), והיה מועמד ל-2 פרסי אוסקר נוספים: לצילום (רוברט ריצ'רדסון) ולשחקנית המשנה (ג'ניפר ג'ייסון לי).
הסרט קיבל בסך הכל ביקורות חיוביות. האתר Rotten Tomatoes נתן לסרט ציון של 7.5, בחישוב של 259 ביקורות. האתר Metacritic נתן לסרט ציון של 68 מתוך 100, בהתבסס על 51 מבקרים.
מספר גופים משטרתיים החליטו להחרים את הסרט (יחד עם סרטיו האחרים של טרנטינו) לאחר שהעביר על המשטרה ביקורת בנושא מות אפרו-אמריקאים בידי שוטרים. הוא אמר כי לדעתו מדובר ברציחות. בעקבות כך, החלה מחלוקת בין העיתונים המשפיעים ניו יורק טיימס לפורבס על השפעת החרם על ההצלחה הכלכלית של הסרט.